Alexandre Pato

**Alexandre Rodrigues da Silva** eli **Pato** (s. 2. syyskuuta 1989 Pato Branco, Paraná) on brasilialainen uransa päättänyt jalkapalloilija. Hän oli pelipaikaltaan hyökkääjä.

Pato pelasi vuonna 2025 päättyneellä pelaajaurallaan kotimaansa lisäksi Italian, Englannin, Kiinan, Espanjan ja Yhdysvaltojen sarjoissa. Hän pelasi Brasilian maajoukkueessa vuosina 2008–2013 yhteensä 27 ottelua ja kuului Brasilian kokoonpanoon kesäolympialaisissa 2008 ja 2012, Maanosaliittojen cupissa 2009 sekä Copa Américassa 2011.

Patoa pidettiin aikoinaan yhtenä brasilialaisen jalkapallon suurimmista lupauksista. Hän voitti vuonna 2009 Golden Boy -palkinnon, joka jaetaan Euroopan pääsarjojen parhaalle alle 21-vuotiaalle pelaajalle, sekä Serie A:n vuoden parhaan nuoren pelaajan palkinnon. Hänen uraansa kuitenkin varjostivat lukuisat loukkaantumiset.

## Seurajoukkueura

### Alkuvaiheet
Pato aloitti peliuransa futsalilla kolmen vuoden iässä. 11-vuotiaana hän siirtyi portoalegrelaiseen Internacionaliin. Pelaajanimensä Pato () hän otti kotikaupunkinsa Pato Brancon mukaan.

Internacionalin edustusjoukkueessa Pato pelasi ensimmäisen ottelunsa 17-vuotiaana Palmeirasia vastaan 26. marraskuuta 2006. Internacional voitti 4–1, ja Pato teki yhden ja syötti kolme maalia. Hän voitti Internacionalissa seurajoukkueiden maailmanmestaruuden 2006 ja Recopa Sudamericanan 2007.

### AC Milan
Pato oli vasta 17-vuotias, kun hän 2. elokuuta 2007 allekirjoitti sopimuksen italialaisen AC Milanin kanssa. Milan maksoi Internacionalille 14,6 miljoonan euron siirtokorvauksen. Ensimmäisen kerran Pato pelasi Milanissa harjoitusottelussa Kiovan Dynamoa vastaan 6. syyskuuta 2007. Virallisissa otteluissa Pato sai edustaa uutta seuraansa kuitenkin vasta tammikuusta 2008 lähtien, sillä säännöt kieltävät italialaisseuroja rekisteröimästä alle 18-vuotiaita Euroopan unionin ulkopuolelta tulevia pelaajia, ja kesän 2007 rekisteröintiaika päättyi elokuun lopussa hänen ollessa vielä 17-vuotias. Hän teki maalin Serie A:n debyyttiottelussaan SSC Napolia vastaan 13. tammikuuta 2008. Kevätkaudella 2008 hän pelasi Serie A:ssa 18 ottelua, joista 13 avauskokoonpanossa, ja teki niissä yhdeksän maalia ja antoi kaksi maalisyöttöä. Mestarien liigassa hän pelasi kaksi ottelua kaudella 2007–2008.

Kaudella 2008–2009 Pato pelasi Serie A:ssa 36 ottelua, joissa hän teki 15 maalia ja antoi kuusi maalisyöttöä. Hänet palkittiin keväällä 2009 Serie A:n vuoden parhaana nuorena pelaajana. UEFA Cupissa hän pelasi kaudella 2008–2009 kuusi ottelua ja teki niissä kolme maalia: ensimmäisen 18. syyskuuta 2008 FC Zürichiä, toisen 17. joulukuuta 2008 VfL Wolfsburgia ja kolmannen 26. helmikuuta 2009 Werder Bremeniä vastaan.

Syyskuussa 2009 Pato allekirjoitti AC Milanin kanssa vuoteen 2014 ulottuvan jatkosopimuksen. Hänet palkittiin joulukuussa 2009 Golden Boy -palkinnolla. Kaudella 2009–2010 Pato pelasi 23 Serie A- ottelua, joissa hän teki 12 maalia. Mestarien liigassa hän pelasi seitsemän ottelua ja teki 21. lokakuuta 2009 alkulohko-ottelussa Real Madridia vastaan Milanin 2–1-johtomaalin sekä 3–2-voittomaalin.

Pato pelasi 25 ottelua AC Milanin mestaruuteen päättyneellä Serie A- kaudella 2010–2011. Hän oli 14 Serie A- maalillaan joukkueen paras maalintekijä yhdessä Robinhon ja Zlatan Ibrahimovićin kanssa. Mestarien liigassa hän pelasi kaudella 2010–2011 viisi ottelua, mutta ei tehnyt otteluissa maaleja.

Elokuussa 2011 Pato oli voittamassa Italian supercupia. Pato oli valtaosan kaudesta 2011–2012 sivussa loukkaantumisen vuoksi ja pelasi kaudella vain 11 sarjaottelua. Mestarien liigassa hän pelasi viisi ottelua ja teki niissä kaksi maalia: ensimmäisen 13. syyskuuta 2011 FC Barcelonaa vastaan ja toisen 6. joulukuuta 2011 Viktoria Plzeňiä vastaan. Pato loukkaantui jälleen ennen kauden 2012–2013 alkua, ja pelasi syyskaudella 2012 Serie A:ssa vain neljä ottelua. Mestarien liigassa hän ehti pelata kaudella 2012–2013 kolme ottelua , joissa hän teki kaksi maalia: ensimmäisen 6. marraskuuta 2012 Málagaa vastaan ja toisen 15 päivää myöhemmin RSC Anderlechtiä vastaan.

### Corinthians
Tammikuun alussa 2013 Pato siirtyi AC Milanista brasilialaisseura Corinthiansiin 15 miljoonan euron siirtosummalla. Hän allekirjoitti Corinthiansin kanssa nelivuotisen sopimuksen. Kaudella 2013 Pato pelasi Brasilian Série A:ssa 30 ottelua, joissa hän teki 10 maalia. Hän pelasi kauden 2013 Copa Libertadoresissa kahdeksan ottelua ja onnistui maalinteossa 28. helmikuuta 2013 Millonariosia sekä 14. maaliskuuta 2013 Tijuanaa vastaan. Pato oli kaudella 2013 voittamassa Campeonato Paulistaa sekä Recopa Sudamericanaa.

### São Paulo
Helmikuussa 2014 Pato lainattiin Corinthiansista saman sarjan São Pauloon vaihtokaupassa, jossa vastakkaiseen suuntaan siirtyi keskikenttäpelaaja Jádson. Debyyttikaudellaan São Paulossa Pato pelasi 29 Brasilian Série A:n ottelua, joissa hän teki yhdeksän ja syötti viisi maalia. Copa Sudamericanassa hän pelasi neljä ottelua ja teki maalin 29. elokuuta 2014 ottelussa Criciúmaa vastaan. Kaudella 2015 hän pelasi 33 Brasilian Série A:n ottelua, joissa hän teki 10 maalia. Copa Libertadoresissa hän pelasi kuusi ottelua ja teki kolme maalia.

### Chelsea
Tammikuun lopussa 2016 Pato siirtyi Englannin Valioliigan Chelseaan loppukauden mittaisella lainasopimuksella. Pato debytoi Chelseassa 2. huhtikuuta 2016 Chelsean 4–0-voittoon päättyneessä valioliigaottelussa Aston Villaa vastaan, jossa hän teki Chelsean 2–0-johtomaalin. Hän pelasi myös 9. huhtikuuta 2016 ottelussa Swansea Cityä vastaan. Muissa kevätkauden 2016 otteluissa hän ei saanut peliaikaa.

### Villarreal
Heinäkuussa 2016 Pato siirtyi espanjalaisseura Villarrealiin nelivuotisella sopimuksella. Pato ehti pelata kaudella 2016–2017 Villarrealissa 14 Primera Divisiónin ottelua, joissa hän teki kaksi maalia. Eurooppa-liigassa hän pelasi viisi ottelua ja onnistui maalinteossa 15. syyskuuta 2016 FC Zürichiä sekä 20. lokakuuta 2016 Osmanlısporia vastaan.

### Tianjin Quanjian
Tammikuussa 2017 Pato siirtyi Villarrealista kiinalaisseura Tianjin Quanjianiin 18 miljoonan euron siirtosummalla. Debyyttikaudellaan Tianjinissä Pato pelasi 24 Kiinan Superliigan ottelua, joissa hän teki 15 maalia. Kaudella 2018 hän pelasi 23 Kiinan Superliigan ottelua ja teki jälleen 15 maalia. Ottelussa Guangzhou R&F:ää vastaan 27. lokakuuta 2018 hän teki pääsarjauransa ensimmäisen ja ainoaksi jääneen hattutempun. Pato pelasi kaudella 2018 AFC Champions Leaguessa 10 ottelua ja teki neljä maalia.

Maaliskuussa 2019 Pato purki sopimuksensa Tianjinin kanssa.

### Paluu São Pauloon
Maaliskuun lopussa 2019 Pato palasi São Pauloon kolmivuotisella sopimuksella. Paluukaudellaan hän pelasi 20 Brasilian Série A:n ottelua, joissa hän teki viisi maalia. Kaudella 2020 hän ehti pelata São Paulossa 11 Campeonato Paulistan ottelun lisäksi vain kaksi Copa Libertadoresin ottelua. Hän teki maalin 6. maaliskuuta 2020 Copa Libertadoresin alkulohko-ottelussa Deportivo Binacionalia vastaan.

Elokuussa 2020 Pato ja São Paulo purkivat sopimuksensa.

### Orlando City
Helmikuussa 2021 MLS-seura Orlando City ilmoitti tehneensä Paton kanssa yksivuotisen sopimuksen. Pato loukkasi oikean polvensa heti MLS:n kauden avausottelussa Atlanta Unitedia vastaan ja pelasi kaudella 2021 lopulta vain neljä MLS:n runkosarjan ottelua sekä yhden pudotuspeliottelun.

Tammikuussa 2022 Pato allekirjoitti Orlando Cityn kanssa yksivuotisen jatkosopimuksen. Kaudella 2022 Pato pelasi MLS:ssä 22 ottelua, joissa hän teki kolme maalia ja antoi kuusi maalisyöttöä. Orlando Cityn voittamassa U.S. Open Cupissa hän pelasi viisi ottelua ja teki yhden maalin.

### Toinen paluu São Pauloon ja uran päätös
Toukokuussa 2023 Pato palasi jälleen vanhaan seuraansa São Pauloon vuoden 2023 loppuun ulottuvalla sopimuksella. Kaudella 2023 Pato pelasi Brasilian Série A:ssa yhdeksän ottelua ja teki niissä kaksi maalia. Hän pelasi myös yhden Copa Sudamericanan ottelun. Paton sopimusta São Paulon kanssa ei jatkettu enää kauden 2023 jälkeen.

Heinäkuussa 2025 Pato vahvisti pelaajauransa päättyneen.

## Maajoukkueura
Pato kuului Brasilian joukkueeseen vuonna 2007 alle 20-vuotiaiden Etelä-Amerikan-mestaruuskilpailuissa, joissa Brasilia saavutti kultaa, sekä alle 20-vuotiaiden MM-kilpailuissa. Pato edusti Brasiliaa myös kesäolympialaisissa 2008, joissa Brasilia saavutti pronssia, sekä kesäolympialaisissa 2012, joissa Brasilia saavutti hopeaa.

Ensimmäisen maaottelunsa Brasilian A-maajoukkueessa Pato pelasi Ruotsia vastaan 26. maaliskuuta 2008 Lontoossa. Hän pääsi kentälle vaihtopelaajana ja teki ottelun ainoan maalin. Pato kuului Brasilian kokoonpanoon sen voittamassa Maanosaliittojen cupissa 2009, mutta pääsi turnauksessa kentälle vain ensimmäisessä alkulohko-ottelussa Egyptiä vastaan, jossa hän pelasi 28 minuuttia. Vuoden 2011 Copa Américassa Pato oli Brasilian maajoukkueessa ja teki kaksi maalia. Viimeiseksi jääneen maaottelunsa Pato pelasi 15. lokakuuta 2013 Sambiaa vastaan.

Pato pelasi Brasilian maajoukkueessa yhteensä 27 ottelua ja teki niissä 10 maalia.

## Yksityiselämä
Pato avioitui vuonna 2019 brasilialaisen televisiopersoona Rebeca Abravanelin kanssa. Heidän poikansa syntyi tammikuussa 2024.

## Lähteet

## Aiheesta muualla
* Pato AC Milanin sivustolla 
* Pato Football Databasessa 
* Pato Mestarienliiga.fi -sivustolla